KIRJALLINEN KYSYMYS P-1949/99

esittäjä(t): W.G. van Velzen (PPE-DE) komissiolle

(19. lokakuuta 1999)

Aihe: Vuosituhannen vaihtumiseen liittyvien ongelmien ratkaiseminen

Vuosituhannen vaihtumiseen on vähemmän kuin 90 päivää. Tämän vuoden alussa Euroopan parlamentti pyysi (A4-0014/1999)(1) komissiolta, että se tiedottaisi sille kolmen kuukauden välein aina vuosituhannen vaihtumiseen asti EU:n edistymisestä vuosituhannen vaihteen ongelman ratkaisemisessa, jotta vuosituhanteen vaihtumisen ongelman kielteisistä vaikutuksista mahdollisesti aiheutuvat yhteiskunnalliset levottomuudet voitaisiin ehkäistä. Tähän mennessä Euroopan parlamentti ei valitettavasti ole saanut komissiolta minkäänlaisia täydentäviä tietoja asiasta.

1. Voisiko komissio ilmoittaa, mistä syistä Euroopan parlamentin nimenomaiseen pyyntöön ei ole vastattu ja onko komissio valmis antamaan Euroopan parlamentin pyytämät tiedot vielä ennen 1. joulukuuta 1999?

2. Komissio vastasi kysymyksen esittäjän aikaisempaan kysymykseen (nro 3570/98)(2), että ydinturvallisuus kuuluu kunkin valtion omalle vastuulle ja kunkin valtion on päätettävä, mitkä toimet ovat tällä alalla tarpeen. Tämä ei kuitenkaan sulje pois sitä, että vuosituhannen vaihtumisen ongelmasta ydinalalla mahdollisesti esiintyvillä kielteisillä vaikutuksilla voi olla kansanterveyteen ja talouteen kohdistuvia seurauksia koko EU:ssa (tai suuressa osassa sitä). Voisiko komissio ilmoittaa, mihin yhteensovittamistoimiin se on ryhtynyt ja/tai aikoo ryhtyä torjuakseen vuosituhannen vaihtumisesta aiheutuvat rajatylittävät ongelmat EU:ssa?

3. Ei ole täysin selvää, miten Keski- ja Itä-Euroopan maissa on valmistauduttu vuosituhannen vaihtumisesta aiheutuviin ongelmiin erityisesti ydinvoimaa käyttävien laitteiden alalla. Kansainvälinen atomienergiajärjestö IAEA on alan johtava järjestö. Onko komissio saanut IAEA:lta ajankohtaisia tietoja? Jos näin on, voisiko se ilmoittaa, missä vaiheessa on Keski- ja Itä-Euroopan maiden ydinalan valmistautuminen vuosituhannen vaihtumiseen liittyviin ongelmiin?

4. Voisiko komissio ilmoittaa kun otetaan huomioon kysymyksessä 2 mainitut EU:lle aiheutuvat seuraukset millaisiin toimiin se on ryhtynyt tai aikoo ryhtyä mahdollisten EU:n ja Keski- ja Itä-Euroopan maiden välisten rajatylittävien ongelmien ehkäisemiseksi, ja jos tässä yhteydessä tehty sopimuksia, millaisia ne ovat?

(1) EYVL C 153, 1.6.1999, s. 52.

(2) EYVL C 341, 29.11.1999, s. 8.

Erkki Liikasen komission puolesta antama vastaus

(15. marraskuuta 1999)

1. Komissio on pahoillaan siitä, että sen organisaation uudistaminen on aiheuttanut hallinnollisia häiriöitä, joiden takia se ei ole voinut vastata Euroopan parlamentin esittämään kysymykseen alunperin määritellyn aikataulun mukaisesti.

Komissio on kuitenkin laatinut neuvostolle ja Euroopan parlamentille vuoden 1999 ensimmäistä ja toista neljännestä koskevat tiedonannot siitä, miten yhteisön varustautuminen vuoteen 2000 liittyvään tietokoneongelmaan etenee. Vuoden 1999 ensimmäistä neljännestä koskeva raportti hyväksyttäneen marraskuun 1999 alussa ja vuoden 1999 toista neljännestä koskeva raportti pitäisi hyväksyä pian sen jälkeen eli marraskuun 1999 aikana. Vuoden 1999 kolmatta neljännestä koskevaa raporttia valmistellaan parhaillaan ja sen pitäisi olla valmis joulukuussa 1999.

2. Jäsenvaltiot ovat ilmoittaneet, että ne ovat ryhtyneet toimenpiteisiin selviytyäkseen vaaratilanteista, joita vuoteen 2000 liittyvä tietokoneongelma voi aiheuttaa niiden ydinvoimaloille. Ne ovat ilmoittaneet, ettei ydinturvallisuutta koskevaa merkittävää vaaraa ole. Komission ei siis näin ollen tarvitse lisätä koordinointitoimiaan väestönsuojelun eikä säteilyä koskevan tietojenvaihdon alalla.

3. Kansainvälinen atomienergiajärjestö (IAEA) on lähettänyt kymmenen valtuuskuntaa lähinnä Keski- ja Itä-Euroopassa tai uusissa itsenäisissä valtioissa sijaitseviin ydinvoimaloihin. Näiden valtuuskuntien

tehtävänä on auttaa ydinvoimaloita arvioimaan, kuinka laaja niiden vuoteen 2000 liittyvä tietokoneongelma on. Tähän mennessä valtuuskunnat eivät ole löytäneet ongelmia turvallisuuden kannalta tärkeistä järjestelmistä. Ne huomasivat kuitenkin, että reaktoreissa ilmenevä ongelma saattaa vaikuttaa 1020 muuhun järjestelmään, joista useimmat välittävät tietoa operaattoreille. Näissä järjestelmissä ilmenevät viat, vaikkeivät ne sinänsä olisikaan vaarallisia, voisivat kuitenkin tarpeettomasti ylikuormittaa ydinvoimaloita ja johtaa turvallisuutta vaarantaviin häiriöihin. Kaikilla Keski- ja Itä-Euroopan valtioilla ja uusilla itsenäisillä valtioilla on ohjelmia löydettyjen ongelmien käsittelemiseksi ja ne pyrkivät saamaan tarpeelliset toimet päätökseen ennen vuoden 1999 loppua.

Komissio on säännöllisesti yhteydessä Kansainväliseen atomienergiajärjestöön ja se koordinoi avustustoimiaan Kansainvälisen atomienergiajärjestön avustustoimien kanssa. Komissio toimittaa parhaillaan vuoteen 2000 liittyvää tietokoneongelmaa koskevaa apua monille ydinvoimaloille ja sääntelyviranomaisille.

4. Komissio on ottanut vuoteen 2000 liittyvän tietokoneongelman esille useassa yhteydessä Keski- ja Itä-Euroopan maiden kanssa ja kyseiset maat ovat ilmoittaneet komissiolle, että ne ovat tietoisia ongelmasta ja että niillä on ohjelmia sen käsittelemiseksi. Ne näyttävät hyväksyneen monilla aloilla samanlaisia varasuunnitelmia kuin jäsenvaltiot. Kyseisten maiden edustajia on ottanut osaa myös kahteen komission isännöimään työryhmään. Ensimmäinen niistä pidettiin heinäkuussa 1999 ja siinä käsiteltiin sähköverkkoja ja vuoteen 2000 liittyvää tietokoneongelmaa ja toinen, kaksipäiväinen tapahtuma, pidettiin vähän aikaa sitten, vuoden 1999 syyskuun lopulla, ja siinä käsiteltiin vuoteen 2000 liittyvään tietokoneongelmaan valmistautumista tärkeillä infrastruktuurialoilla. Näiden kokousten muistiot on saatavilla komission vuoteen 2000 liittyvää tietokoneongelmaa koskevalla www-sivulla http://www.ispo.cec.be/y2keuro/year2000.htm.

Komissio on myös edustettuna International Y2K co-operation centre -keskuksen ohjauskomiteassa ja osallistuu keskuksen eri alueilla ympäri maailmaa järjestämiin toimiin. Kyseisten maiden kanssa ei ole tehty erityisiä sopimuksia mistään muista vuoteen 2000 liittyvää tietokoneongelmaa koskevista erikoisjärjestelyistä kuin ydinalalla annettavasta avusta. Asiassa on omaksuttu yleinen lähestymistapa, jolla halutaan edistää tiedon ja asiantuntemuksen jakamista.